ตลท.ขึ้น SP หุ้น EARTH หลังไม่ชี้แจงผลกระทบผิดนัดชำระหนี้
ตลท.ขึ้น SP หุ้น EARTH ภาคบ่าย หลังยังไม่ชี้แจงผลกระทบการผิดนัดชำระหนี้
15 มิ.ย. 2560

ตลาดหลักทรัพย์แห่งประเทศไทย (ตลท.) ขึ้นเครื่องหมาย SP หุ้นบริษัท เอ็นเนอร์ยี่ เอิร์ธ จำกัด (มหาชน) หรือ EARTH ตั้งแต่รอบบ่ายวันนี้ (15 มิ.ย.) หลังจากได้ขึ้นเครื่องหมาย H สำหรับการซื้อขายในรอบเช้าของวันที่ 15 มิถุนายน 2560
ทั้งนี้ เนื่องจาก EARTH ยังไม่ได้ชี้แจงว่าการผิดนัดชำระหนี้ส่งผลกระทบต่อความสามารถในการดำเนินธุรกิจตามปกติ ฐานะการเงินและผลการดำเนินงานของบริษัทอย่างไร เนื่องจากเป็นข้อมูลสำคัญที่กระทบต่อการตัดสินใจลงทุนในหลักทรัพย์
โดย ตลท.จะขึ้นเครื่องหมาย “SP” ตั้งแต่รอบบ่ายของวันที่ 15 มิถุนายน 2560 เป็นต้นไป จนกว่าบริษัทจะชี้แจงข้อมูลดังกล่าวครบถ้วน นอกจากนั้น อาศัยอำนาจตามข้อบังคับ ตลาดสัญญาซื้อขายล่วงหน้าจึงหยุดทำการซื้อขาย (SP) สัญญา EARTH Futures ตั้งแต่การซื้อขายรอบบ่ายของวันที่ 15 มิถุนายน 2560 เป็นต้นไป
ทั้งนี้ ตลาดสัญญาซื้อขายล่วงหน้าจะเปิดทำการซื้อขาย EARTH Futures อีกครั้งเมื่อ ตลท.อนุญาตการซื้อขายหลักทรัพย์ EARTH